**Vabariigi Valitsuse korralduse „Vabariigi Valitsuse 10. juuni 2003. a korralduse nr 376 „Asjatundjate komisjoni moodustamine poliitilistel põhjustel represseeritud inimeste sotsiaalsete tagatiste küsimuse läbitöötamiseks” muutmine“ eelnõu seletuskiri**

1. **Sissejuhatus**

Käesoleva eelnõuga muudetakse Vabariigi Valitsuse 10. juuni 2003. a korraldust nr 376 „Asjatundjate komisjoni moodustamine poliitilistel põhjustel represseeritud inimeste sotsiaalsete tagatiste küsimuse läbitöötamiseks” (edaspidi *korraldus*), mis on kehtestatud Vabariigi Valitsuse seaduse § 21 lõike 1 alusel.

Vabariigi Valitsuse korralduse eelnõu ja seletuskirja koostas Siseministeeriumi regionaalarengu osakonna õigusnõunik Martin Kulp (tel 612 5051, e-post martin.kulp@siseministeerium.ee).

1. **Eelnõu eesmärk**

Korralduse muutmise eesmärk on viia Vabariigi Valitsuse 10. juuni 2003. a korraldus nr 376 „Asjatundjate komisjoni moodustamine poliitilistel põhjustel represseeritud inimeste sotsiaalsete tagatiste küsimuse läbitöötamiseks” kooskõlla 1. juulil 2014. a jõustunud Vabariigi Valitsuse seaduse (edaspidi *VVS*) muudatustega ja peaministri 4. juuli 2014. a korraldusega nr 66 „Ministrite pädevused ministeeriumi juhtimisel ja ministrite vastutusvaldkonnad“ (edaspidi *peaministri korraldus*), mille punkti 9 kohaselt juhib siseminister Siseministeeriumi ja tema vastutusvaldkonnas on selle valitsemisala. Peaministri korralduse ja VVS-i muudatuste kohaselt kaotati ära regionaalministri ametikoht.

VVS-i muudatustega jäeti VVS-st välja ministrite nimetused ja tunnistati kehtetuks VVS-i § 49¹, mis reguleeris regionaalministri pädevust Siseministeeriumi juhtimisel. VVS-i muudatuse eelnõu seletuskirja kohaselt tuleb muuta kehtivates õigusaktides ministrite nimetused „valdkonna eest vastutavateks ministriteks“. Vabariigi Valitsuse korraldustes tehakse vajadusel ministri ametinimetuse asendamise muudatused õigusakti andja poolt ühe aasta jooksul või muudetakse õigusakte arvestades ametisolevate ministrite vastutusvaldkondi ja ametinimetusi. Nimetatud muudatus tehakse ka käesolevas eelnõus.

1. **Eelnõu sisu**

Tulenevalt VVS-i sõnastusest ja peaministri korraldusest muudetakse korralduse punkti 2, asendades regionaalministri ametinimetus „valdkonna eest vastutava ministri“ nimetusega. Seega saab korralduse muudatuse tagajärjel komisjoni esimeheks valdkonna eest vastutav minister, kelleks täna on siseminister.

**4. Eelnõu vastavus Euroopa Liidu õigusele**

Eelnõu ei oma puutumust Euroopa Liidu õigusega.

**5. Korralduse mõjud ja rakendamiseks vajalikud kulutused**

Korralduse eelnõul on positiivne mõju õiguskeskkonnale, kuna korralduse eelnõuga viiakse korraldus kooskõlla kehtiva VVS-iga. Kuna sisulisi muudatusi eelnõu kaasa ei too, ei oma eelnõu muid kaasnevaid mõjusid.

Korralduse rakendamisega ei kaasne rahalisi kulutusi riigieelarvest ega tulusid riigieelarvesse.

**6. Korralduse jõustumine**

Korraldus jõustub üldises korras.

**7. Eelnõu kooskõlastamine**

Korralduse eelnõu ja seletuskiri esitati eelnõude infosüsteemi (EIS) kaudu kooskõlastamiseks Justiitsministeeriumile. Kooskõlastamise tähtajaks, s.o 10. septembriks 2014. a Justiitsministeerium märkusi ei esitanud. Vastavalt Vabariigi Valitsuse 13. jaanuari 2011. a määrusele nr 10 „Vabariigi Valitsuse reglement“ § 7 lõikele 4 loetakse korralduse eelnõu kooskõlastatuks.